समुद्रमा डुबेर अस्ट्रेलियामा एक नेपाली विद्यार्थीको मृत्यु
समुद्रमा डुबेर अस्ट्रेलियाको ब्रिस्वेनमा एक नेपाली विद्यार्थीको मृत्यु भएको छ । क्यानबेरास्थित नेपाली दूतावासका अनुसार पोखरा घर भएका निकित श्रेष्ठको पौडी खेल्ने क्रममा बुधबार डुबेर मृत्यु भएको हो । 
सिड्‍नी — समुद्रमा डुबेर अस्ट्रेलियाको ब्रिस्वेनमा एक नेपाली विद्यार्थीको मृत्यु भएको छ । क्यानबेरास्थित नेपाली दूतावासका अनुसार पोखरा घर भएका निकित श्रेष्ठको पौडी खेल्ने क्रममा बुधबार डुबेर मृत्यु भएको हो । बुधबार दिउँसो साथीसँग समुन्द्रमा पौडी खेल्ने क्रममा उनलाई छालले बगाएको थियो । उनीसँगै गएका साथीहरूले उद्धारकर्मीलाई खबर गरे पनि उनलाई बचाउन नसकिएको एनआरएन क्विन्सल्यान्डका संयोजक उमेश खड्काले जानकारी दिए । उनको मृत शरीर २ सय मिटर पर भेटिएको थियो । करिब ६ महिनाअघि मात्र उच्च शिक्षा अध्ययनका लागि अस्ट्रेलिया आएका उनी स्थानीय फेडेरेसन युनिभर्सिटीमा आईटी विषय अध्ययनरत थिए । अस्ट्रेलियाका लागि नेपाली राजदूत महेशराज दाहालले घटना दु:खद भएको जनाउँदै मृतकका परिवारसँग सम्पर्क गरेर आवश्‍यक सहयोग गर्ने बताए । उनले समुन्द्रमा डुबेर नेपाली विद्यार्थीहरुले ज्यान गुमाउने क्रम बढ्नु दु:खद भएको सुनाए । एनआरएनसँग सहकार्य गरेर मृतकको शवलाई नेपाल पठाउने तयारी भइरहेको उनले जानकारी दिए । 